El punt 1 de l’article 30, àrees comercials saturades, enumera els possibles efectes que pot provocar un increment del nombre d’activitats comercials en una zona, indicant, a continuació, que l’anàlisi sobre els límits de la capacitat de càrrega es realitzarà sobre la base d’estudis municipals sobre trànsit, mobilitat i indicadors mig ambientals (soroll, qualitat d’aire, contaminació lumínica, etc.) tots ells objectius i mesurables. Tot el procediment de declaració d’una àrea estratègica comercial saturada es descriu en l’article 26. Una vegada la direcció general amb competències en comerç remet a l’ajuntament afectat la proposta de declaració, aquest pot sol·licitar informes o donar trasllat de la proposta a altres òrgans de la Generalitat o a altres administracions públiques les competències de les quals puguen resultar afectades, en particular les que ostenten les competències de medi ambient, mobilitat, cultura i paisatge. Posteriorment, la proposta de declaració se sotmet a un període d’informació pública, incorporant-se aquells aspectes o observacions que hagen sigut presos en consideració. Es tracta d’un procediment raonat i transparent, en el qual participen, a més dels col·lectius afectats, tots els òrgans de l’administració les competències de la qual puguen veure’s afectades. A més, el punt 4 de l’article 30 indica clarament que les mesures s’aprovaran“a partir d’una anàlisi de proporcionalitat que ha de vetlar per l’adopció de la mesura menys lesiva per al desenvolupament de l’activitat comercial i el lliure establiment, que ha de ser degudament motivat”. Indica que la suspensió temporal en la concessió de llicències i autoritzacions per a la instal·lació de noves activitats comercials es durà a terme sempre que“no es puga corregir la situació per mitjà de l’increment de les exigències en l’exercici de l’activitat o aconseguir l’establiment de mesures ambientals o d’ordenació pal·liatives”i fins al moment en què revertisca la situació que la va motivar. Igualment, indica que la resta de les mesures dirigides a eliminar, reduir o mitigar els efectes nocius i problemes preexistents, s’aplicaran“vetlant sempre per la igualtat d’oportunitats i el respecte als principis de necessitat i proporcionalitat”. És a dir, el conjunt de mesures que s’aproven a conseqüència de la declaració d’una àrea estratègica comercial saturada anteposarà la protecció al desenvolupament de l’activitat comercial i el lliure establiment, prioritzant les mesures pal·liatives i de mitigació d’impactes a la suspensió temporal d’autoritzacions i obertures.